projecte-aina/catalan_government_crawling huggingface dataset:
L'Agència de Salut Pública de Catalunya (ASPCAT) va presentar l'experiència de treball col·laboratiu en Comunitats de Pràctica (CoP) en el marc del Taller Semilla de Comunidades de Pràctica: cómo crear comunidades de pràctica en la administración pública, organitzat per l'Instituto Andaluz de Administración Pública (IAAP) els passats 23 i 24 de novembre.
Aquest taller tenia per objectiu facilitar eines i recursos de dinamització de CoP i va comptar amb la participació de 36 professionals pertanyents a les diverses administracions públiques d'Andalusia, seleccionats per impulsar un total de 15 CoP de diversos àmbits.
L'experiència va ser considerada exemplar, tant pels participants en el taller com pels directius de l'IAAP, que la van descriure com model d'innovació en la forma de treballar i aprendre del treballadors públics alhora que encoratjadora per continuar treballant amb il·lusió per la nostra ciutadania.
S'hi van abordar criteris microbiològics, perills i mesures de control als productes de la pesca i als mol·luscs bivalves vius
La primera edició del Taller interactiu d'higiene dels productes pesquers es va celebrar a Tortosa el passat 28 de novembre.
L'acció es va fer en el marc de les diferents activitats per a la Gestió del Coneixement de l'Agència de Salut Pública de Catalunya (ASPCAT).
El curs tenia per objectiu revisar la normativa sobre higiene, criteris microbiològics, perills i mesures de control que apliquen els operadors econòmics als productes de la pesca i als mol·luscs bivalves vius.
Va comptar amb la participació de 23 veterinaris que desenvolupen tasques de vigilància i control dels productes de la pesca i es va seguir una metodologia molt diferent a la que estem acostumats ja que per assolir els objectius formatius els alumnes primer van haver de respondre les preguntes proposades pels docents utilitzant els seus ordinadors portàtils i telèfons mòbils per, a continuació, argumentar la seva resposta.
Durant la matinal de treball, es va fomentar l'aprenentatge informal gràcies a la conversa i el debat tècnic entre els alumnes, fet que va enriquir el diàleg entre els assistents i la confrontació dels seus coneixements, així com va permetre la unificació de criteris a l'hora de fer les tasques d'inspecció.
Els ponents, Antoni Colomer i Jordi Vendrell, formen part de l'Equip de Gestió del Coneixement de l'ASPCAT i amb aquesta activitat han volgut compartir el coneixement a l'hora que fomentar l'ús de les tecnologies de la informació i comunicació.
Tots els alumnes disposaran de tota la documentació del curs que ha estat penjada al núvol per tal que puguin acabar d'assolir els coneixements i els objectius formatius que es pretenien en la jornada.
El "Mercadillo" és el punt de sortida d'un nou cicle de generació de productes que ajuden a millorar la pràctica diària dels professionals de salut pública i la salut de la ciutadania.
Durant la jornada es van defensar 23 noves propostes de treball, que poden generar noves Comunitats de Pràctica i Aprenentatge (CoP), o continuar les existents per ampliar els seus treballs.
Després del gran èxit de la Jornada de Bones Pràctiques del passat 19 de febrer on es van presentar els treballs d'11 comunitats de pràctica i aprenentatge (CoP), s'ha fet el "Mercadillo" del Coneixement, que ha suposat el tret de sortida per a la sisena temporada de treball col·laboratiu de les CoP. ( Vídeo resum )
El "Mercadillo" vol imitar un clàssic mercat ambulant on els professionals que tenen idees atractives les intenten "vendre" als companys que també les consideren atractives.
A poc a poc es van formant diferents grups de persones que tenen en comú considerar interessant el producte seleccionat i volen treballar en el projecte.
Es van exposar 23 noves propostes de treball molt variades, que van des d'un Programa d'apoderament en la prevenció dels riscos a la feina fins a un Estudi de garanties en petites formatgeries que fan formatges amb llet crua, passant per un Manual lesional de suport per al dictamen de carns fresques de l'espècie aviària o un Estudi dels biocides utilitzats més freqüentment en torres de refrigeració.
Van ser debatudes pels més de noranta professionals participants i abans de maig es concretaran per poder treballar-les durant aquesta temporada.
Aquesta ha estat la cinquena edició del "Mercadillo" pel qual han passat al llarg de vuit anys més de cinc-centes persones.
Cada vegada més, el perfil de professionals interessats a participar en una CoP és més variat; actualment, podem veure CoP formades per veterinaris, farmacèutics, biòlegs, metges, infermers, advocats, químics, tecnòlegs dels aliments, etc. A més, hi participen professionals de la salut pública de l'ASPCAT i altres departaments de la Generalitat com també d'ajuntaments, universitats i empreses privades.
Els professionals de l'ASPCAT hi aporten el seu talent per aconseguir millores a l'hora de solucionar problemes recurrents de la seva tasca diària.
Aquest projecte de gestió del coneixement de l'ASPCAT s'emmarca en el Pla de reforma de l'Administració de la Generalitat de Catalunya i suposa una millora substancial en la manera de treballar i aprendre dels seus professionals.
Al mateix temps que permet aflorar talent i fer recerca en temes de salut pública, l'ASPCAT es col·loca com a referent a Catalunya i a tot l'Estat espanyol en aquesta matèria.
Fruit del Mercadillo del Coneixement del passat 19 de febrer, les comunitats de pràctica (CoP) han presentat 22 propostes per treballar aquesta sisena temporada.
Si esteu interessats a participar en una CoP, haureu de contactar amb els seus moderadors.
Ara s'inicia un procés de consolidació de les CoP que finalitzarà el 2 de maig.
A partir del maig, les CoP de l'ASPCAT treballaran en xarxa utilitzant, entre altres eines col·laboratives, la plataforma de treball e-Catalunya.
El passat 27 de maig, a Vitòria, durant el 6é Congrés Internacional KAUSAL d'Autocontrol i Seguretat Alimentària es va exposar la comunicació oral que narrava l'experiència dels 600 professionals que durant 8 anys de treball han presentat més de 50 treballs finals de Comunitats de Pràctica, la qual va resultar guanyadora del Premi a la millor comunicació oral.
En acabar la presentació, representants de diversos serveis de comunitats autònomes van mostrar molt interès per aquesta forma de treballar i aprendre, que permet la millora dels professionals i dels serveis que ofereixen.
• En la sisena temporada d'experiències de treball col·lectiu en xarxa n'hi ha 18 d'actives
• Són iniciatives voluntàries propiciades per l'ASPCAT i obertes a la participació de professionals del sector públic i privat
Més de 70 professionals van participar el passat 14 d'octubre en la Jornada sobre la gestió del coneixement a la seu de l'Agència de Salut Pública de Catalunya (ASPCAT).
La trobada va servir per fer balanç de les experiències acumulades al llarg de 6 anys de comunitats de pràctica (CoP), grups de treball informal i voluntari, impulsats per Salut Pública, una iniciativa «per aprofitar el coneixement de l'organització i per obrir espais de converses útils amb una proposta innovadora que parteix de la base», com va destacar Manel Muntada (Cumclavis), expert en gestió del coneixement, desenvolupament i canvi organitzatiu.
També va destacar com a característiques essencials d'una CoP la propietat del que treballen, l'autogestió i la voluntarietat.
En l'obertura de la jornada, Xavier Llebaria, subdirector general de Salut Laboral de la Secretaria de Salut Pública, va animar a impulsar les CoP i aprofitar oportunitats per incloure un ventall més ampli de participants.
El responsable de Gestió del Coneixement de l'ASPCAT, Daniel Giménez Roig, pel seu costat, va elogiar la gran tasca dels moderadors de les comunitats, una figura clau en les CoP i va demanar el reconeixement professional d'aquestes persones.
Va tancar la trobada Conrad Casas, cap del servei d'estratègia i coordinació de polítiques de salut pública, amb una aclucada d'ull a les comunitats, que donen un nou sentit al model VICA (volàtil, incert, complex, ambigu), per voler, innovar, compartir i actuar.
Al llarg de cinc temporades s'han posat en marxa més de 50 CoP, les quals han produït i compartit el coneixement recollit en més de 50 productes finals, entre manuals, reflexions, protocols, guies i d'altres suports.
El 2016, sisena temporada de comunitats de pràctica, va començar amb 18 CoP i més de 200 professionals implicats.
Està previst que el treball de les CoP d'aquesta sisena temporada sigui presentat abans de finalitzar març de 2017.
L'ASPCAT participa en una taula rodona on es constata l'oportunitat de sumar l'activitat creativa dels dissenyadors en la lluita contra el malbaratament
El cap de servei de Salut Pública al Vallès Occidental, Joan Marc de Miquel, s'ha basat en l'experiència de la Xarxa de Neveres Solidàries per parlar de les dificultats que encaren els donants d'aliments en el marc d'una jornada dedicada a les solucions que es poden proposar des del disseny per aconseguir optimitzar-ne l'aprofitament.
En la seva intervenció, De Miquel ha esmentat les oportunitats i les dificultats que hi ha actualment amb la normativa existent.
Segons De Miquel, cal treure la por a aquests tipus de pràctiques, i amb aquest camí obert serà més fàcil que s'hi uneixin més persones.
Durant la jornada "L'aprofitament dels aliments.
Un camp per desenvolupar solucions des del disseny", que ha tingut lloc al Museu del Disseny de Barcelona, s'han exposat els problemes que tenen les entitats que duen a terme iniciatives per a l'aprofitament dels aliments.
A més de Joan Marc de Miquel també han participat Josep Tejedo, director general de Mercabarna; Bernat Benito cap executiu de GastrofFira, i Mireia Barba, responsable del projecte Espigoladors i membre fundadora de la Plataforma Aprofitem els Aliments (PAA).
La sessió ha estat conduïda per Diletta Parente, periodista i cofundadora de la PAA.
El 18% dels aliments que es compren a les llars espanyoles es llencen a les escombraries.
Aquesta dada és un indicador de l'abast del problema del malbaratament.
Els treballs de les 18 comunitats de pràctica destaquen pel caràcter innovador i compromès amb la tasca de l'ASPCAT
Amb el lema "Existim, per tant...
Innovem", més de 200 professionals de diferents àmbits i institucions públiques i privades han assistit aquest dimecres, 3 de maig, a la jornada anual celebrada a la Universitat Autònoma de Bellaterra (UAB), on s'han presentat els productes finals de les comunitats de pràctica (CoP).
La jornada ha estat inaugurada per la Rectora de la UAB, Margarita Arboix.
La presentació dels treballs per part dels moderadors de les 18 CoP ha permès donar visualització a la feina feta els darrers mesos, i també s'han traçat les línies de projecció per a la propera temporada.
Els tres blocs de presentacions s'han combinat amb les intervencions, per una banda, del gerent del Conservatori Municipal de Música de Barcelona, David Martí, que ha donat la seva visió del conservatori com una comunitat col·laborativa.
Per altra banda, la jornada ha comptat amb la participació de la musicoterapeuta i docent Sandra Aurora Muñoz, que ha destacat la importància del joc relacional com a via de salut i apoderament.
Una vegada més les persones participants han sabut crear les condicions per compatir coneixements, experiències i aprenentatges.
Tampoc ha faltat la celebració i el reconeixement per la feina feta i l'esforç voluntari i compromès dels professionals que integren les CoP.
La cloenda de la jornada ha anat a càrrec del Secretari de Salut Pública, Joan Guix, que ha remarcat el paper innovador de les CoP i el compromís de l'Agència per fer-se seus els productes finals presentats, de difondre'ls i d'incorporar-los com a eines i material de treball que faciliten la feina dels professionals.
La VIII Jornada Comunitats de Pràctica, amb el nom "Cor de Coneixement i Salut" ha visibilitzat les 11 iniciatives intraemprenedores promogudes per les Comunitats de Pràctiques
Amb el lema "Cor de Coneixement i Salut", més de 140 professionals de diferents àmbits i institucions públiques i privades van participar el passat 22 de novembre en la jornada final de temporada celebrada al Col·legi d'Infermeres i Infermers de Barcelona, on s'han presentat els productes finals de les comunitats de pràctica (CoP).
La presentació dels treballs de les 11 CoP va permetre conèixer a les persones que els han fet possibles i va donar visualització a la feina feta els darrers mesos.
La matinal es va dividir en tres parts: una primera on es van realitzar cinc tallers col·laboratius, una segona on es van presentar els treballs de les CoP i una tercera on el mestre Josep Prats va donar la seva visió de perquè un cor és una feina col·laborativa on l'escolta activa és fonamental i tothom és important.
Betty Enguix, metgessa, actriu i professora d'arts escèniques ens va deixar palès que el teatre pot ser una eina d'intervenció social.
En el taller Inspira't amb el ioga, Núria Rodríguez, infermera i antropòloga de la CoP, ens va fer practicar ioga per gaudir d'una jornada laboral més feliç.
El taller Qui canta els seus mals espanta! amb Pep Prats, director de la coral Cantiga, Esther Barberà, Enric Muntada i Cristina Bonet, membres de diferents CoP i amb àmplia experiència en cant, ens va permetre practicar cant des de la vessant terapèutica de la música.
En el taller Stayin' Alive., gràcies a Enric Mateo, instructor de Suport Vital Bàsic del Consell Català de Ressuscitacio i Paqui Pavón, infermera, vam poder experimentar com es pot salvar una vida gràcies al Suport Vital Bàsic.
En el taller Com actuar davant d'una reacció al·lèrgica greu?
Vam aprendre com salvar la vida de les persones que estan patint una crisi d'anafilaxi gràcies al bon ús de l'auto-injector d'adrenalina, amb Jèssica Pardos, infermera i màster en Infermeria Escolar i en Educació per a la Salut.
Les CoP que van presentar els seus treballs finals van ser:
Molt aviat aquests treballs estaran disponibles en la web de l'ASPCAT.
Una vegada més les persones participants han sabut crear les condicions per compatir coneixements, experiències i aprenentatges.
Tampoc ha faltat la celebració i el cant, a més del reconeixement per la feina feta i l'esforç voluntari i compromès dels professionals que integren les CoP.
La cloenda de la jornada ha anat a càrrec del Director de Serveis del Departament de Salut, Xavier Rodríguez Guasch, que va remarcar el paper innovador de les CoP i el compromís del Departament de Salut per estendre aquesta manera de treballar.
El passat 6 de febrer, en el marc de les trobades de la comunitat de pràctica de gestió de coneixement es va celebrar, a la seu de l'Agència de Salut Pública de Catalunya, una nova jornada de treball col·laboratiu.
Aquestes reunions es realitzen amb una freqüència de 2 o 3 mesos en diversos espais i apleguen professionals d'organitzacions públiques i privades interessats en la gestió del coneixement.
Amb la participació del responsable de gestió de coneixement de l'ASPCAT, aquestes trobades estan impulsades per l'Equip de Desenvolupament Organitzacional de la Universitat Autònoma de Barcelona ( EDO ), Neos i el Parc de Recerca UAB.
En aquesta ocasió, vam debatre sobre en quina mesura la utilització de la tradicional metodologia de sessions clíniques, combinada amb noves tecnologies, podia facilitar l'aflorament del coneixement tàcit de les persones d'una organització.
Bartomeu Ayala, cap de Formació i Desenvolupament Professional d' Althaia (Xarxa Assistencial Universitària de Manresa), va compartir la seva experiència en què aprofita les sessions clíniques i l'ús de l'app L-Sessions per captar el coneixement que serveix per prendre la millor decisió clínica i resoldre un problema de salut concret.
En un origen les sessions clíniques eren reunions de metges que s'organitzaven per compartir experiències relatives al diagnòstic i tractament d'afeccions específiques.
Avui, aquest plantejament ha evolucionat.
Es tracta, mitjançant les revisions de després de l'acció, d'un dels processos més utilitzats per compartir coneixement i experiències.
Durant la reunió, i el debat posterior, es van respondre preguntes com "Què cal tenir en compte a l'hora d'organitzar una sessió clínica?", "Quins són els aspectes que poden facilitar o dificultar l'intercanvi d'experiències entre els participants?", "Quina tecnologia podem fer servir com a suport?" i "Quina utilitat poden tenir les tecnologies en altres sectors diferents al sanitari?".
Grup que va participal a l'Escola Oberta de Salut de l'Ajuntament de Reus
El passat 17 de febrer de 2020, organitzada per l'Àrea de Salut Pública de l'Ajuntament de Reus, es va celebrar la trobada anual de l' Escola Oberta de Salut Dr.
L'Escola és un espai pensat per empoderar la comunitat de Reus en els aspectes rellevants de la salut de les persones.
La xarxa d'actius en salut de l'Escola inclou proveïdors de continguts, demandants d'informació i gestors de comunitat.
Aquestes trobades, que se celebren des de fa 3 anys, incorporen, entre d'altres, les biblioteques, Consell Municipal de la Gent Gran, Casal de Joves, Educació, Servei d'Addiccions i Salut Mental, Servei de Promoció de la Salut al Camp de Tarragona, Programa de Salut Comunitària de l'ICS, Institut d'Investigació Sanitària Pere Virgili, Associació per a la Divulgació Científica al Camp de Tarragona, Hospital Universitari Sant Joan, etc.
En aquesta ocasió, l'Agència de Salut Pública de Catalunya (ASPCAT) hi va estar representada per Daniel Giménez, responsable de Gestió del Coneixement, que va centrar la seva presentació en l'experiència d'11 anys de treball col·laboratiu de les Comunitats de Pràctica (CoP).
La conversa amb les 30 persones participants va girar al voltant de l'aprenentatge que podia suposar generar i posar en comú coneixement de proximitat mitjançant el treball en xarxa per resoldre necessitats compartides pels actius i la ciutadania.
Els passats 20 i 27 de febrer, els membres de l'Equip de Gestió del Coneixement de l'Agència de Salut Pública de Catalunya (ASPCAT), Toni Colomer i Jordi vendrell, van impartir dues edicions del taller interactiu de productes de la pesca al Col·legi Oficial de Veterinaris de València.
El taller, adreçat a veterinaris de salut pública de la Conselleria de Salut de la Generalitat Valenciana, va ser un èxit de participació i va permetre practicar la metodologia d'aprenentatge col·laboratiu que caracteritza les comunitats de pràctica.
Els alumnes van ser els protagonistes del seu propi aprenentatge gràcies a la conversa i el debat tècnic que es va generar.
Així, van poder compartir i posar en prova els seus coneixements, des de la normativa dels vaixells pesquers fins als productes elaborats, passant per tota la casuística higiènica i sanitària possible en el món del sector de la pesca i van poder repassar els principals perills d'aquest sector.
Sessió online del responsable de Gestió del Coneixement de l'ASPCAT, Dani Giménez, per a l'Instituto Andaluz de Administración Pública
"Com col·laborar el en temps de COVID19?" és el títol de la xerrada que el responsable de Gestió del Coneixement de l'ASPCAT, Dani Giménez va fer passat divendres 8 de maig en el marc del cicle de webinars de l'Instituto Andaluz de Administración Pública (IAAP) "Empieza el día con el IAAP".
Giménez va fer un repàs a les iniciatives que diverses institucions d'arreu de l'Estat han posat en marxa per mantenir telemàticament un contacte profitós entre els integrants i ha explicat la sèrie de sessions de casos pràctics en confinament que han iniciat a l'ASPCAT.
L'equip de Gestió del Coneixement de l'ASPCAT, que lidera Giménez, ha afavorit fins ara 9 trobades del voltant d'una hora de duració en què aproximadament la meitat del temps s'ha dedicat al diàleg entre els assistents.
Les trobades són monogràfiques i han tractat des de les parasitacions per anisakis fins els usos dels biocides en la indústria agroalimentària, passant per casos pràctics per a escorxadors de conills o com afecta la cronobiologia a les persones.
Giménez va explicar que durant els trams finals de les converses han sorgit idees que ja s'han materialitzat amb dues CoP exprés que han elaborat sengles infografies de guia per al retorn a l'activitat d'establiments de restauració i perruqueries després del confinament.
Podeu veure tota la xerrada aquí, i també accedir-ne a la documentació.
La segona Comunitat de Pràctica exprés formada durant el confinament llença un document de recomanacions per a aquests establiments
Mesures específiques per a les perruqueries i centres d'estètica que van des d'eliminar l'oferta de revistes o similars i mantenir una decoració mínima i les estanteries buides i la priorització a primera hora dels col·lectius de risc.
Són alguns dels punts que aborda el document "Perruqueria a prova de COVID", producte de la segona Comunitat de Pràctica (CoP) exprés nascuda a recer del cicle Casos pràctics en confinament.
La sèrie de trobades virtuals impulsades per l'Equip de Gestió del Coneixement de l'ASPCAT va propiciar en primera instància una CoP dedicada al retorn a l'activitat de bars i restaurants que va elaborar el seu document en quinze dies.
El grup de treball centrat en les perruqueries ha enllestit la infografia en un temps similar, basada també en la documentació més actual al voltant de la qüestió.
Segons les recomanacions, les perruqueries han d'extremar les mesures d'higiene i desinfectar totes les superfícies que es toquin amb les mans, així com els utensilis i capes emprades abans de reutilitzar-les.
El document recorda també altres mesures d'aplicació general, com el rentat de mans assidu, l'ús de mascaretes i el manteniment de la distància de 2 metres entre persones.
La CoP exprés l'ha formada un grup de 7 persones, entre les quals 2 propietàries de perruqueries, amb expertes de l'ASPCAT, de l'Agència de Salut Pública de Barcelona i de l'Ajuntament de Castellbisbal.
Sessions de casos pràctics en línia organitzades per les Comunitats de Pràctiques de l'ASPCAT
Més de 1.500 persones s'involucren en les sessions telemàtiques de casos pràctics convocades per l'equip de Gestió del Coneixement de l'ASPCAT
11sessions de casos pràctics al voltant d'assumptes concrets i complexos de salut pública.
El cicle instigat per l'Equip de Gestió del Coneixement de l'ASPCAT es va iniciar el 3 d'abril i ja ha celebrat 11 xerrades, amb la participació de més de 1.500 persones.
Els temes analitzats són altament focalitzats i especialitzats i aborden sempre situacions del dia a dia dels inspectors de Salut Pública que no queden recollides a la normativa ni als protocols.
És, doncs un espai per potenciar la conversa on el criteri i el bagatge del professional marca la diferència i on l'experiència compartida ofereix una perspectiva valuosa i aplicable en el dia a dia.
El gruix de les 11 sessions celebrades fins ara han comptat amb ponents de l'ASPCAT i d'altres institucions catalanes i estatals, com l'ICS, la Diputació de Barcelona, l'Agència de Salut Pública de Barcelona i la Junta de Andalucía.
També s'ha incorporat, en una de les ponències, una experta procedent d'una consultora externa.
El format triat, marcat per les limitacions del confinament, és el de la videoconferència breu: una exposició de fins a 30 minuts i altres 30 minuts dedicats a introduir-hi la interacció dels assistents amb els ponents, que resolen dubtes.
El cicle es va iniciar amb un webinar pilot dirigit per Jordi Vendrell (ASPCAT Terres de l'Ebre), amb l'accés exclusiu per al personal de l'Agència al Camp de Tarragona i les Terres de l'Ebre, dedicat a casos pràctics en escorxadors de conills.
Aquesta sessió es va tornar a programar, ja oberta a qualsevol persona interessada.
Les sessions sobre casos d'escorxadors s'han completat amb una xerrada dedicada a espècie bovina i una altra per a l'espècie aviar.
S'han dut a terme també exposicions sobre usos i abusos de biocides, cronobiologia i salut, gestió d'al·lèrgens i anisakis, entre d'altres.
Des de l'inici s'han programat 2 sessions setmanals, dimarts i dijous a les 5 de la tarda.
El cicle s'estendrà fins el 30 de juny.